‘Ek is nie ‘n moordenaar’ | Maroela Media
Albert van Vuuren, ŉ drankwinkelbestuurder van Bronkhorstspruit, is Dinsdag in die hooggeregshof in Pretoria skuldig bevind aan die moord op sy vrou.
Die hof het Van Vuuren se verweer dat hy niks kan onthou van die aand van 11 Julie 2010 waarop sy vrou Monica vermoor is nie, verwerp. ŉ Patoloog het gedurende die verhoor getuig dat Monica nagenoeg 25 keer met ŉ skerp voorwerp gesteek is en ŉ gebreekte nek en kakebeen gehad het. Sy is dood weens ŉ rugbesering en steekwonde aan beide kante van haar bors, wat haar hart en longe deurboor het. Van Vuuren het getuig dat hy die aand van sy vrou se moord ŉ kalmeermiddel saam met alkohol gedrink het en dat hy nie kan onthou wat gebeur het nie. Van Vuuren het verder aangevoer dat sy vriend, Gordon McCallum, se getuienis dat hy erken het dat hy sy vrou vermoor het, nie waar kan wees nie aangesien “hy nie ŉ moordenaar is nie.” Hy het ook getuig dat hy “bly” was toe sy vrou hom vir ŉ egskeiding gevra het aangesien hulle ŉ liefdelose huwelik gehad het.
Die eerste polisiebeampte op die toneel het op Van Vuuren afgekom waar hy op die kombuisvloer gesit het met ŉ wond aan sy hand en sy vrou se liggaam wat langs hom op die vloer gelê het. Sy vrou se bloed is op die denimbroek wat hy die aand van die moord aangehad het gevind. Die regter het die polisie gekritiseer vir sy swak ondersoek na die moord aangesien die moordtoneel skoongemaak was toe die polisie die volgende dag daarna teruggekeer het. Van Vuuren se borgtog is verleng en vonnisopleggings sal op 30 Augustus begin.
Solidariteit: ‘Bruines welkom by DKD, maar nie in Wes-Kaap’
Sewe sterf, 13 beseer in gru-ongeluk